આ બનાવોને ગંભીરતાથી લઇને મુખ્યમંત્રી વિજયભાઇ રૂપાણી દ્વારા આવા આર્થિક ગુના આચરનારોઓ વિરૂધ્ધ કડક કાર્યવાહી હાથ ધરવાનું નક્કી કરતા સુરત શહેરમાં ક્રાઇમ બ્રાન્ચ હેઠળ આર્થિક ગુના નિવારણ સેલની રચના કરવાનો રાજ્ય સરકાર દ્વારા નિર્ણય કરવામાં આવ્યો છે. ગૃહ રાજ્યમંત્રીએ વધુમાં જણાવ્યું કે, સુરત શહેરમાં કાપડ બજાર, હીરા બજાર તેમજ જમીનોને લગતા છેતરપીંડીના તેમજ ઠગાઇના ગુનાની વ્યવસ્થિત તપાસ થાય અને આવી આર્થિક ગુનાખોરી ઉપર અંકુશ આવે તે માટે રચવામાં આવેલા આ ''આર્થિક ગુના નિવારણ સેલ''માં મદદનીશ પોલીસ કમિશનર કક્ષાના અધિકારી ઇન્ચાર્જ રહેશે. જે નાયબ પોલીસ કમિશનર (ક્રાઇમ)ના સીધા માર્ગદર્શન હેઠળ કામ કરશે. આ સેલમાં ૨ પોલીસ ઇન્સ્પેક્ટર, ૪ પી.એસ.આઇ., ૮ હેડ કોન્સ્ટેબલ અને ૧૨ કોન્સ્ટેબલની ટીમ રહેશે. આ સેલ દ્વારા પોલીસ કમિશનરની સૂચનાથી રૂા.૨૫ લાખથી વધુ રકમના આર્થિક ગુનાઓની તપાસ કરવામાં આવશે.